**Rhif 334 – Barddoniaeth dan 25 oed Cerdd rydd / benrydd: Colled**

**Beirniad – Marged Tudur**

1. **Glas**
2. **Y Cerddor**
3. **Dau ddeg tri**

Dyma gystadleuaeth arbennig iawn. Nid gormodiaith i’w dweud fod y cerddi ddaeth i law yn wych. Mae yma leisiau gwahanol sy’n cynnig pethau gwahanol a phob un â thalent i greu darlun byw, i gyffwrdd ac ysgogi a diolch i’r beirdd am gael bod yn eu cwmni a chamu i’w byd.

Dyma ymateb i bob cerdd yn y drefn y derbyniais nhw.

*Rebecca Rees - Dim ffugenw (22118728)*: Yn hytrach na hiraethu am aelodau o deulu neu ffrindiau fel y gwnaeth y rhan fwyaf o’r beirdd, disgrifio’r Hydref yn cyrraedd ac yn gadael a wneir yn y gerdd hon a’r hyn gaiff ei golli gyda’r newid tymor. Teimlais fod y bardd yn hyderus iawn wrth ymdrin â geiriau. Mae yma ieithwedd rymus sy’n gweddu i’r dim wrth ddod â’r Hydref yn fyw. Sonia am ‘crib y gwynt yn tynnu’n wyllt / drwy gaglau’r canghennau llaes’ a cheir delweddau estynedig effeithiol o’r tymhorau yn ‘newid dillad’.

*Elsi* (22148460): Mae cerdd *Elsi* yn trosglwyddo oherwydd ei symlrwydd dirodres. Disgrifio colled wedi marwolaeth ‘Taid’ a wna. Ceir disgrifiadau synhwyrus ohono: ‘oglau cryf sigarét ar dy gôt / neu dy anadl o ganiau Carling.’ Mae’r cwestiwn clo ‘Taid wyt ti yno?’ yn eithriadol o gryf. Mi ellid fod wedi tynhau mwy ar y dweud ac o wneud hynny byddai’r gerdd yn fwy effeithiol byth.

*Dau ddeg tri (21124965):* Mae ‘colled’ yn bwnc mawr a champ *Dau ddeg tri* oedd cyfleu anferthedd y profiad drwy gyfrwng un lleoliad. Yn y pennill cyntaf, mae’n disgrifio dringo gyda rhywun ‘i ben moel a oedd yn fynydd’. Yr un yw’r llwybr yn yr ail bennill, ond mae’r amodau yn wahanol. Mae’r rhywun wedi marw a’r bardd yn ceisio ei d/ddwyn i gof eto. Does dim ots *pwy* yw’r rhywun yn y gerdd – mae’r bardd yn gwybod – ac mae gennym ninnau fel darllenwyr ein rhywun ninnau hefyd. Dyma gerdd grefftus sy’n gafael.

*Glas (21107940)*: Aeth y gerdd hon â fy ngwynt ar y darlleniad cyntaf. Gwyddwn fy mod yng nghwmni bardd sy’n sicr o’i grefft a’i lais. Disgrifia’r bardd ei berthynas gyda’i nain a’i daid a daw at y testun o ogwydd ychydig yn wahanol – disgrifio colled cyn iddo ddigwydd a wna, hynny yw, mae’r bardd yn gwerthfawrogi rŵan, y funud hon, gan wybod rhyw ddydd y bydd ymweld â thŷ Nain a Taid yn brofiad gwahanol. Dotiais yn llwyr ar y dweud syml cyfoethog, amlhaenog. Mae yma linellau trawiadol wedi’u dweud heb ffrils, heb fynd dros ben llestri. Mae pob gair yn talu am ei le, yr adeiladwaith yn gynnil, bwrpasol a’r cyfanwaith yn gaboledig ac yn dynn. Does dim amheuaeth y bydd *Glas* yn enw y byddwn yn clywed mwy amdani/o eto. Edrychaf ymlaen at hynny.

*Iestyn (21100993):* Cerdded mae *Iestyn* ac yntau yn drwm dan bwysau galar. Cymaint yw’r galar nes bod natur ei hun fel pe bai’n teimlo’r golled. Mae gan *Iestyn* ddawn i gonsurio delweddau gwreiddiol: ‘ceisia’r gwynt i ymgeleddu / ei atgofion ohonot / fel plentyn â lolipop’. Aiff ati i ‘bori drwy’r cerrig a’r pridd / ac archwilio’r adeiladau amddifad / am gliwiau doethion / a chyfrinachau eu hoesoedd hirion’. Gallwn ddyfynnu sawl llinell arall gan *Iestyn* gan fod cymaint ohonynt yn canu.

*Nance (21106412):* Cerdd hyfryd a phwerus yn disgrifio’r bwlch ar ôl marwolaeth ‘Mamgu’. Mae’n llawn delweddau sy’n diriaethu’r teimladau hynny sy’n anodd i’w rhoi mewn geiriau, er enghraifft; ‘fel eiddew yn clymu ar goeden / wyt wedi lapio o amgylch fy mreichiau’. Llwydda i ddal y deuoliaethau a’r llanast o emosiynau a ddaw gyda galar: y gwahanu sy’n digwydd o golli perthynas ond yr agosatrwydd emosiynol sy’n aros; yr aros yn stond a’r dal ati; y methu derbyn a gorfod wynebu realiti; yr hiraeth sy’n brifo a’r diolch am gael adnabod.

*Val (22148876):* Wrth ddarllen cerdd *Val*, teimlwn fel pe bawn i’n gwrando ar ffrind yn agor ei chalon. Mae agosatrwydd y sgwennu yn cydio wrth i’r bardd geisio gwneud synnwyr o deimladau cymhleth galar. Hoffais y dehongliadau gwahanol o golli yn yr ail bennill: ‘Colli Mam yn yr eil yn Tesco / plentyn yn colli tedi bêr o’i bram / colli ffôn mewn sesh fform ffaif.’ Fel y dengys y trosiadau, mae galar yn peri i’r bardd fod yn ddigyfeiriad, yn ofnus, yn ddig. Mae’n biti bod y tri phennill clo yn fwy rhyddieithol. Pe byddai’r rhain wedi’u cwtogi a’u tynhau, byddai’r gerdd yn codi i dir uwch.

*Y Cerddor (22146658):* Dyma’r ymateb fwyaf gwahanol i’r testun. Fel yr amlyga’r is-deitl ‘Gorffwylledd oherwydd colled trwy ysgariad’ sydd yma. Rhaid i mi gyfaddef nad ydw i wedi cweit ddeall pob llinell ond does dim ots oherwydd ei fod yn cyfleu ansadrwydd meddwl y sawl sy’n siarad. Mae’n gerdd lafar sydd bron yn darllen fel monolog neu ddrama ac yn tyfu mewn ffordd annisgwyl, fympwyol. Mae’n glyfar iawn ei fynegiant, yn chwarae ar eiriau yn aml ac yn adleisio gweddi’r Arglwydd a’r emyn ‘Dyma gariad fel y moroedd’ a’r cyfan yn cyfleu egni manig yr adroddwr. Tarodd sawl llinell fi ar fy nhalcen megis ‘rwy’n dal i bigo bits ohonynt oddi mewn ym mhen’. Mae *Y Cerddor* yn fy atgoffa o lais David R. Edwards gyda’i iaith, naratif a strwythur heriol a gwreiddiol.

Mae pob cerdd ddaeth i law yn haeddu cael eu cyhoeddi a’u clywed. Byddwn yn annog Trefnwyr yr Eisteddfod i ddarganfod llwyfan neu ofod ar faes Llanymddyfri i’r wyth bardd gyflwyno eu cerddi. Mae yma leisiau newydd, ffresh sydd yn gweiddi am gynulleidfa.

Mewn cystadleuaeth o safon mor uchel, roedd hi’n dasg anodd i ddewis y goreuon. (Os yn cyhoeddi’r cerddi, mae mân wallau sydd angen eu cywiro.) Bûm yn pendroni am beth amser pwy i’w rhoi yn yr ail a’r trydydd safle. Roedd hi rhwng *Y Cerddor*, *Dim ffugenw* *(22118728),* *Iestyn* a *Dau Ddeg tri* – dim ond trwch blewyn sydd rhwng y pedwar. Ond doedd gen i ddim amheuaeth pwy oedd yn deilwng o’r wobr gyntaf.

Llongyfarchiadau i’r wyth bardd sydd wedi cystadlu. Daliwch ati i sgwennu. Mae gennych gyfraniad arbennig i’w wneud.